DA Den Europæiske Unions Tidende C 87/1

DEN EUROPÆISKE CENTRALBANKS UDTALELSE

af 18. marts 2010

om et forslag til Europa-Parlamentets og Rådets direktiv om ændring af direktiverne 1998/26/EF, 2002/87/EF, 2003/6/EF, 2003/41/EF, 2003/71/EF, 2004/39/EF, 2004/109/EF, 2005/60/EF, 2006/48/EF, 2006/49/EF, og 2009/65/EC for så vidt angår de beføjelser, der er tillagt Den Europæiske Banktilsynsmyndighed, Den Europæiske Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapirtilsynsmyndighed

(CON/2010/23)

2010/C 87/01

Indledning og retsgrundlag

Den Europæiske Centralbank (ECB) modtog den 25. november 2009 en anmodning fra Rådet for Den Europæiske Union om en udtalelse om et forslag til Europa-Parlamentets og Rådets direktiv om ændring af direktiverne 1998/26/EF, 2002/87/EF, 2003/6/EF, 2003/41/EF, 2003/71/EF, 2004/39/EF, 2004/109/EF, 2005/60/EF, 2006/48/EF, 2006/49/EF, og 2009/65/EC for så vidt angår de beføjelser, der er tillagt Den Europæiske Banktilsynsmyndighed, Den Europæisk Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapirtilsynsmyndighed (herefter benævnt »direktivforslaget«) (1).

ECB’s kompetence til at afgive udtalelse fremgår af artikel 127, stk. 4, og 282, stk. 5, i traktaten om Den Europæiske Unions funktionsmåde, da direktivforslaget indeholder bestemmelser, der påvirker Det Europæiske System af Centralbankers (ESCB) bidrag til den smidige udførelse af politikker, der angår tilsyn med kreditinstitutter og det finansielle systems stabilitet, som anført i artikel 127, stk. 5, i traktaten.

Bemærkningerne i denne udtalelse skal læses i sammenhæng med ECB’s udtalelse CON/2009/88 (2) og CON/2010/5 (3), som er vedtaget som led i den fortsatte reform af finansielt tilsyn i Europa (4).

I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

1. Generelle bemærkninger

1.1. ECB kan støtte formålet med direktivforslaget, som i 11 finansielle sektordirektiver indfører ændringer, der er nødvendige for at sikre, at de europæiske tilsynsmyndigheder (ESA’er) og Det Europæiske Råd for Systemiske Risici (ESRB) kan fungere korrekt.

1.2. De bemærkninger, som er indeholdt i denne udtalelse, samt ændringsforslagene koncentrerer sig hovedsageligt om spørgsmål, der har direkte relevans for ECB/ESCB og ESRB og deres samarbejde med ESA’erne og de nationale kompetente myndigheder. Det er i denne sammenhæng af særlig betydning for opfyldelsen af deres respektive opgaver at fjerne alle retlige hindringer for udveksling af oplysninger, som måtte bestå mellem ECB, ESCB og ESRB, de tre ESA’er og de nationale tilsynsmyndigheder.

1.3. Vedtagelse af tekniske standarder

1.3.1. Forordningsforslagene om oprettelse af ESA’erne (herefter benævnt »de foreslåede ESA-forordninger«) etablerer en fælles fremgangsmåde for vedtagelse af tekniske standarder (5). Udkastene til tekniske standarder vil blive udarbejdet af de enkelte ESA’er i form af forordninger eller afgørelser (6) og godkendt af Kommissionen. I forbindelse hermed indfører direktivforslaget adskillige ændringer til sektorlovgivningen og udpeger de områder, hvor tekniske standarder bør udarbejdes (7). Som det er understreget i ECB's udtalelse CON/2010/5, kan ECB fuldt ud støtte oprettelsen af et fælles europæisk regelsæt gældende for alle finansielle institutioner i det indre marked og dermed behovet for et effektivt instrument til udarbejdelse af harmoniserede tekniske standarder inden for finansielle tjenesteydelser (8).

1.3.2. Vedrørende gennemførelsesbeføjelsen, som er overdraget til Kommissionen, foretager traktaten en skelnen mellem delegerede retsakter (artikel 290 i traktaten) og gennemførelsesretsakter (artikel 291 i traktaten). Som følge deraf vil forordninger og afgørelser, der vedtages af Kommissionen for at godkende udkast til tekniske standarder, falde inden for én af disse to kategorier. Med hensyn til EU’s lovgivning om finansielle tjenesteydelser bør der søges opnået en fælles forståelse blandt de af Unionens institutioner, som er inddraget i den lovgivende proces, om en passende metodologi, der skal vedtages for at gemmemføre Kommissionens retsakter, der godkender sådanne udkast til tekniske standarder, i den mere generelle ramme, inden for hvilken delegerede beføjelser og gennemførelsesbeføjelser virker i henhold til traktaten.

1.3.3. I den udtrækning, hvor et udkast til tekniske standarder kan betegnes som »forslag til EU-retsakt«, jf. artikel 127, stk. 4, første led, og artikel 282, stk. 5, i traktaten og falder inden for ECB’s kompetenceområder, bør ECB høres om forslaget til delegeret eller gennemførende retsakt, som godkender de tekniske standarder. I dommen i OLAF-sagen (9) gjorde Domstolen det klart, at forpligtelsen til høring af ECB om forslag til EU-retsakter skal »navnlig […] sikre, at lovgiver kun vedtager en sådan retsakt efter at have hørt det organ, der på grund af de særlige opgaver, det udfører inden for Fællesskabets rammer på det omhandlede område og dets høje grad af ekspertise, er særligt egnet til at bidrage konstruktivt til den planlagte vedtagelsesproces«. Under henvisning til vigtigheden af den funktion, som de tekniske standarder vil have som et væsentligt element i Unionens lovgivning om finansielle tjenesteydelser i fremtiden, vil ECB udøve sin rådgivende rolle i overensstemmelse med ovennævnte principper.

2. Særlige bemærkninger

2.1. Direktiv 2003/71/EF (10)

Offentliggørelse af alle prospekter i elektronisk form og deres tilgængelighed enten direkte på den fremtidige Europæiske Værdipapirtilsynsmyndigheds (ESMA’s) websted eller via et hyperlink til de relevante websteder vil øge gennemsigtigheden (11) I denne henseende støtter ECB fuldt ud tanken om at forbedre adgangen til og sammenligneligheden af visse nøgleoplysninger i prospekter gennem oprettelse af en standard for referencedata vedrørende værdipapirer og udstedere, med det formål at gøre disse data tilgængelige for beslutningstagere, regulerende myndigheder og de finansielle markeder gennem en international offentlig infrastruktur (12). Prospekter indeholder nøgleoplysninger, som kan være relevant for så vidt angår systemisk risikoanalyse, risikostyring af selskaber og indsamling af værdipapirstatistik. Det bør derfor sikres, at sådanne oplysninger er umiddelbart tilgængelige. I forbindelse hermed er ECB rede til at samarbejde med ESMA om medvirken til design og etablering af et elektronisk register og dermed forbundne procedurer.

2.2. Direktiv 2006/48/EF (13)

2.2.1. Et antal ændringer til sektordirektiverne i medfør af direktivforslaget tilsigter yderligere forbedring af adgange til oplysninger mellem relevante myndigheder i Unionen og på nationalt plan (14). ECB tilslutter sig disse ændringer og navnlig de ændringer, der indføres for at tage hensyn til oprettelsen af ESRB (15). Desuden foreslår ECB følgende to ændringer.

2.2.2. For det første, gør direktivforslaget det klart, at kompetente myndigheder er berettigede til at udveksle oplysninger med Den Europæiske Banktilsynsmyndighed (EBA). ECB skal anbefale, at der indføres en ændring til en bestemmelse i direktiv 2006/48/EF med henblik på af fjerne alle eventuelle retlige hindringer for udveksling af oplysninger mellem EBA og ESRB. Indførelse af en sådan ændring ville gøre det klart, at EBA, i overensstemmelse med direktiv 2006/48/EF og de relevante bestemmelser i EBA-forordningsforslaget er berettiget til at fremsende alle oplysninger til ESRB, der er modtaget fra nationale myndigheder, som er nødvendige for opfyldelse af ESRB's opgaver, med forbehold af andre anvendelige europæiske regler, især artikel 15, stk. 4, i forslaget til ESRB-forordning.

2.2.3. For det andet giver 2006/48/EF kollegier af tilsynsførende ansvaret for udførelse af visse opgaver (16) (herunder vedrørende udveksling af oplysninger (17) og - i forbindelse hermed - må de anvendelige krav til fortrolighed (18) ikke forhindre kompetente myndigheder i at udveksle fortrolige oplysninger med kollegier af tilsynsførende (19). I lyset af den mulige betydning af de oplysninger, som er tilgængelige inden for tilsynskollegierne, ville ECB anbefale, at det udtrykkeligt angives, at ESA’er kan udveksle fortrolige oplysninger, som har tilknytning til tilsynskollegiernes aktiviteter, med ESRB (20), når disse oplysninger er væsentlige for udførelsen af dettes opgaver (21) og er baseret på en begrundet anmodning fra ESRB. En sådan tydeliggørelse kunne indføres enten i artikel 12 i de foreslåede ESA-forordninger om kollegier af tilsynsførende eller i forbindelse med de relevante bestemmelser om udveksling af oplysninger i sektordirektiverne, der behandler kollegier af tilsynsførende.

3. Ændringsforslag

Hvor ECB foreslår ændringer af direktivforslaget, vedlægges som bilag ændringsforslag med begrundelse herfor.

Udfærdiget i Frankfurt am Main, den 18. marts 2010. Jean-Claude TRICHET Formand for ECB

(1) KOM(2009) 576 endelig udg.

(2) ECB’s udtalelse CON/2009/88 af 26. oktober 2009 om et forslag til Europa-Parlamentets og Rådets forordning om makrotilsyn på fællesskabsplan af det finansielle system og om oprettelse af et europæisk råd for systemiske risici (EUT C 270 af 11.11.2009, s. 1.) Alle ECB’s udtalelser findes på ECB’s websted http://www.ecb.europa.eu

(3) ECB’s udtalelse CON/2010/5 af 8. januar 2010 om tre forslag til Europa-Parlamentets og Rådets forordninger om oprettelse af en europæisk banktilsynsmyndighed, en europæisk tilsynsmyndighed for forsikrings- og arbejdsmarkedsordninger og en europæisk værdipapirtilsynsmyndighed (EUT C 13 af 20.1.2010, s. 1).

(4) Europa-Kommissionen vedtog den 23. september 2009 en lovpakke, der omfattede (1) et forslag til Europa-Parlamentets og Rådets forordning om makrotilsyn på fællesskabsplan af det finansielle system og om oprettelse af et europæisk råd for systemiske risici (COM(2009) 499 endelig udgave) (herefter benævnt »forslaget til ESRB-forordning«), (2) et forslag til forslag til Rådets beslutning, der tildeler Den Europæiske Centralbank nærmere opgaver vedrørende funktionen af det europæiske råd for systemiske risici (i det følgende benævnt henholdsvis »ESRB-beslutningsforslaget«, (3) et forslag til Europa-Parlamentets og Rådets forordning om oprettelse af en europæisk banktilsynsmyndighed (COM(2009) 501 endelig udgave) (herefter benævnt »EBA-forordningsforslaget«), (4) et forslag til forordning om oprettelse af en europæisk tilsynsmyndighed for forsikrings- og arbejdsmarkedspensionsordninger (COM(2009) 502 endelig udgave), og (5) en forordning til oprettelse af en europæisk værdipapirtilsynsmyndighed (COM(2009) 503 endelig udgave). Efter ikrafttrædelsen af traktaten den 1. december 2009, er det nye retsgrundlag for ESRB-beslutningsforslaget artikel 127, stk. 6 i traktaten (tidl. artikel 105, stk. 6 i traktaten om oprettelse af det Europæiske Fællesskab), som har fået til følge, at ESRB-beslutningsforslaget nu bliver konverteret til et forordningsforslag.

(5) Jf. artikel 7 i de foreslåede ESA-forordninger.

(6) Artikel 7, stk. 2, i de foreslåede ESA-forordninger.

(7) Betragtning 9 i direktivforslaget

(8) Jf. fx betragtning 14 i EBA-forordningsforslaget.

(9) Sag C-11/00, Kommissionen for De Europæiske Fællesskaber mod Den Europæiske Centralbank, Sml. I, s. 7147, navnlig præmis 110 og 111.

(10) Europaparlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (EUT L 345 af 31.12.2003, s. 64).

(11) I henhold til direktivforslaget skal ESMA offentliggøre på sit websted fortegnelsen af godkendte prospekter, herunder hvis relevant et hyperlink til prospektet offentliggjort på den kompetente myndigheds websted i hjemstaten for udstederen eller for det regulerede marked (artikel 5, stk. 3, i direktivforslaget om indførelse af en ny artikel 14, stk. 4a, til direktiv 2007/71/EF). Den almindelige metode, som der er opnået enighed om i Rådet vedrørende andre ændringer af direktiv 2003/71/EF, fastslår, at medlemsstater også kræver offentliggørelse af prospekter i elektronisk form (jf. artikel 1, stk. 13, litra b, om den almindelige metode i Kommissionens forslag til Europa-Parlamentets og Rådets direktiv om ændring af direktiv 2003/71/EF og direktiv 2004/109/EF (2009/0132 (COD), 17451/09). Artikel 14, stk. 2, andet led i direktiv 3003/71/EF overlader det i dag afgørelsen af, om udstederen skal forpligtes til at offentliggøre disse prospekter i elektronisk form til medlemsstaterne.

(12) ECB’s udtalelse CON/2010/6 af 11. januar 2010 om et forslag til Europa-Parlamentets og Rådets direktiv om ændringer af direktiverne 2003/71/EF og 2004/109/EF, afsnit 1.2.

(13) Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut (omarbejdet) (EUT L 177 af 30.6.2006, s. 1).

(14) Jf. med hensyn til direktiv 2006/48/EF, artikel 9, stk. 10, stk. 11, stk. 12, stk. 25, og stk. 27 i direktivforslaget.

(15) Jf. fx artikel 9, stk. 12, i direktivforslaget om ændring af artikel 49 i direktiv 2006/48/EF.

(16) Omtalt i artikel 129, 130, stk. 1 og 131a i direktiv 2006/48/EF.

(17) Artikel 131a, stk.1, litra a) i direktiv 2006/48/EF.

(18) I henhold til kapitel 1, afdeling 2, i direktiv 2006/48/EF.

(19) Artikel 131a, stk.1, tredje led, i direktiv 2006/48/EF.

(20) Herunder kollegier, der er oprettet i henhold til artikel 42a, stk. 3, i direktiv 2006/48.

(21) ESRB’s adgang til oplysninger, der er videregivet inden for kollegier af tilsynsførende, ville være i overensstemmelse med de synspunkter, som er udtrykt i rapporten afgivet af højniveaugruppen under ledelse af Jacques de Larosière om finansielt tilsyn i EU den 25. februar 2009, afsnit 180 og 186, side 45 og 47, af Kommissionen i sin meddelelse af 27. maj 2009 om finansielt tilsyn i Europa (KOM(2009) 252 endelig, s. 15), konklusionerne fra Økofin mødet af 9. juni 2009, s. 13, som støtter ESRB’s adgang til disse oplysninger.